Union Budget 2021: ಆದಾಯ ತೆರಿಗೆ ಕಡಿತಗೊಳಿಸಲು ಈ ಬಾರಿ ಬಜೆಟ್ನಲ್ಲಿ ಚಿಂತನೆ ನವದೆಹಲಿ ಜ. 27: ಕೋವಿಡ್ ಸಾಂಕ್ರಾಮಿಕತೆ ಈಗಾಗಲೇ ಆರ್ಥಿಕತೆ ಮೇಲೆ ಭಾರೀ ಹೊಡೆತ ನೀಡಿದೆ. ಕೊರೋನಾದಿಂದಾಗಿ ದೇಶದ ಆರ್ಥಿಕತೆ ತೀವ್ರಮಟ್ಟದ ಹಿಂಜರಿತದಿಂದ ಸಾಗುತ್ತಿದೆ. ದೇಶದ ಆರ್ಥಿಕತೆ ಮೂರನೇ ಒಂದು ಭಾಗದಷ್ಟು ಕುಗ್ಗಿದೆ. ಈ ಹಿನ್ನಲೆ ಈ ಬಾರಿಯ ಬಜೆಟ್ ಮೇಲೆ ಸಾಕಷ್ಟು ನಿರೀಕ್ಷೆ ಮೂಡಿದೆ. ಇದೇ ಫೆ. 1 ರಂದು ವಿತ್ತ ಸಚಿವೆ ನಿರ್ಮಲಾ ಸೀತಾರಾಮನ್ ಬಜೆಟ್ ಮಂಡನೆ ಮಾಡುತ್ತಿದ್ದು, ಈ ಬಾರಿ ಬಜೆಟ್ ಮೇಲೆ ಎಲ್ಲಾರ ಚಿತ್ತ ನೆಟ್ಟಿದ್ದು, ಆರ್ಥಿಕತೆ ಚೇತರಿಕೆ ಸಹಾಯವಾಗುವಂಥಹ ಬಜೆಟ್ ಮಂಡನೆಯಾಗಲಿದೆಯೇ ಎಂಬ ಕುತೂಹಲ ಹೊಂದಿದ್ದಾರೆ. ಕೋವಿಡ್ ನಿಂದ ಸಂಕಷ್ಟಕ್ಕೆ ತಲುಪಿರುವ ಜನಸಾಮಾನ್ಯರು ಕೂಡ ಈ ಬಾರಿ ಬಜೆಟ್ನ ಹೊಸ ಘೋಷಣೆ, ತೆರಿಗೆ ವಿನಾಯಿತಿಗಳ ಘೋಷಣೆಗಳ ಬಗ್ಗೆ ಎದುರು ನೋಡುತ್ತಿದ್ದಾರೆ. ಈ ನಡುವೆ ತೆರಿಗೆದಾರರ ಹೊಣೆಗಾರಿಕೆಯನ್ನು ಇಳಿಸಲು ಕೇಂದ್ರ ಸಿದ್ಧತೆ ನಡೆಸಿದೆ ಎಂಬ ಸಂತಸದ ಸುದ್ದಿಯೊಂದು ಹೊರ ಬಿದ್ದಿದೆ. ವಾರ್ಷಿಕ ತೆರಿಗೆದಾರರ ಹೊರೆಯನ್ನು ಅಲ್ಪಮಟ್ಟಿಗೆ ಇಳಿಸಲು ಈ ಬಾರಿ ಚಿಂತನೆ ನಡೆಸಲಾಗಿದೆ. ವಾರ್ಷಿಕ ಒಟ್ಟು ತೆರಿಗೆಯಲ್ಲಿ 50 ಸಾವಿರದಿಂದ 80 ಸಾವಿರದವರೆಗೆ ವಿನಾಯಿತಿ ನೀಡುವ ಸಾಧ್ಯತೆ ಇದೆ ಎಂದು ಸಿಎನ್ಬಿಸಿಟಿವಿ18 ಮೂಲಗಳು ತಿಳಿಸಿವೆ. ಕೇಂದ್ರ ಸರ್ಕಾರ ಹಳೆ ತೆರಿಗೆ ಪದ್ಧತಿಯಲ್ಲಿ ಈ ಕಡಿತವನ್ನು ನಡೆಸಲು ಚಿಂತನೆ ನಡೆಸಿದೆ. ವ್ಯಕ್ತಿಯ ಸಂಬಳದ ಆದಾಯದ ಮೇಲಿನ ತೆರಿಗೆ ಕಡಿತಕ್ಕೆ ಚಿಂತನೆ ನಡೆಸಲಾಗಿದೆ.2020ರಲ್ಲಿ ಬಜೆಟ್ನಲ್ಲಿ ಮೂರು ಶ್ರೇಣಿಯ ಆದಾಯ ತೆರಿಗೆಯನ್ನು ವಿಧಿಸಲಾಗಿತ್ತು. ಸಂಬಳ ಪಡೆಯುವ ನೌಕರರ ಪ್ರಮಾಣಿತ ಕಡಿತವನ್ನು 1 ಲಕ್ಷ ರೂಗೆ ಹೆಚ್ಚಿಸಬೇಕು ಎಂದು ಎಫ್ಐಸಿಸಿಐ ಶಿಫಾರಸು ಮಾಡಿದೆ ಎಂದು ಲೈವ್ಮಿಂಟ್ ವರದಿ ಮಾಡಿದೆ. ಹೆಚ್ಚುತ್ತಿರುವ ಹಣದುಬ್ಬರದಿಂದಾಗಿ ಪ್ರಮಾಣಿತ ಕಡಿತದ ಮಿತಿಯನ್ನು ಗಣನೀಯವಾಗಿ ಹೆಚ್ಚಿಸಬೇಕು ಎಂದು ತಿಳಿಸಿದೆ.ಕೊರೋನಾದಿಂದಾಗಿ ಆರ್ಥಿಕತೆಗೆ ಪೆಟ್ಟು ಬಿದ್ದಿದ್ದು ಇಂತಹ ಸಮಯದಲ್ಲಿ ಕೇಂದ್ರದಿಂದ ಜನಸಾಮಾನ್ಯರು ಅಚ್ಚರಿಯ ಘೋಷಣೆಗೆ ಎದುರು ನೋಡುತ್ತಿದ್ದಾರೆ ಎಂದು ವಿಕ್ಟೋರಿಯಂ ಲೆಗಲಿಸ್ನ ನಿರ್ವಹಣಾ ಭಾಗಿಧಾರ ಆದಿತ್ಯ ಚೋಪ್ರಾ ತಿಳಿಸಿದ್ದಾರೆ ಎಂದು ವರದಿಯಲ್ಲಿ ಉಲ್ಲೇಖಿಸಲಾಗಿದೆ.